晚泊觀鬬雞
作者：梅堯臣
朝代：宋

paragraphs: 舟子抱雞來，雄雄跱高岸。
側行初取勢，俯啄示無憚。
先鳴氣益振，奮擊心非愞。
勇頸毛逆張，怒目眥裂盰。
血流何所爭，死鬭欲充玩。
應當激猛毅，豈獨專晨旦。
勝酒人自私，粒食誰爾喚。
緬懷彼興魏，傍睨當衰漢。
徒然驅國衆，曾靡救時難。
羣雄自苦戰，九錫邀平亂。
寶玉歸大姦，干戈託奇算。
從來小資大，聊用一長歎。